Heuning In Die Kruis Van 'It's Time' In Bloemfontein - Joy! Digital
Heuning In Die Kruis Van 'It's Time' In Bloemfontein
Presies Vier jaar gelede het sowat een miljoen mense Angus Buchan se diens buite in Bloemfontein op die plaas Wilde Als (genesing) bygewoon. Baie mense is gered en genees en honderde het belowe om God voluit te dien. Feitlik almal het belowe om vir die land en sy mense te bid. Die dag het bekend gestaan as "It is Time" of dan "Dit is Tyd". Met hierdie jongste gebeure word gevra: Is die tyd nou?
Die drie kruise op 'n heuwel staan vandag nog daar. Die kruise is van planke gemaak en dus hol… die enigste manier hoe om sulke reuse kruise te kon bou. Soliede hout so groot was nie beskikbaar nie.
Dit is nou, vier jaar later, ontdek dat 'n swerm bye die een kruis van bo tot onder vol heuningkoeke gebou het. Die koeke het 16 kg heuning opgelewer.
Nou kom die vraag oor Tekens en Wonders op. In die Bybel is heuning 'n teken van voorspoed en oorvloed. Soms word dit 'n medisyne genoem: "Aangename woorde is soos heuning van 'n heuningkoek, soet vir die gees en gesond vir die liggaam." – Spreuke 16:24
Heuning se gesogtheid en kosbaarheid word onderstreep deur die feit dat dit soms as 'n geskenk gebruik is (Gen 43:11 en 2 Kron 31:5). Heuning simboliseer meestal oorvloed en welvaart. In Psalm 81:17 beloof God sy tere sorg vir sy volk: "Maar Ek sal Israel met die beste koring voed en versadig met heuning uit 'n rots."
Die Beloofde Land word twintig keer beskryf as "'n land wat oorloop van melk en heuning" ( Eks 3:8, 17). Hierdie woorde is 'n beskrywing van grond wat goed is vir weiding en landbou. Diere sou oorvloedige weiveld hê sodat hulle melk kon produseer, wat 'n noodsaaklikheid van lewe in Bybelse tye was, en dat mense plante en bye kon verbou om heuning te produseer.
Die kombinasie van melk en heuning simboliseer die volheid van die lewe. God belowe oorvloedige bevrediging van beide behoeftes (melk) en begeerte (heuning). Toe die twaalf mans terugkom nadat hulle die Beloofde Land bespied het, het hulle bevestig dat dit inderdaad oorloop van met en heuning (Num 13:27).
Heuning is 'n luukse en 'n lekkerny, 'n produk van die Beloofde Land wat God se oorvloedige voorsiening vir Sy volk getoon het. Die soet heuning word in die Bybel as metafoor vir vreugde gebruik. In Psalm 19:10 word die goedheid van God se Woord en die plesier daarin aangetoon as die produk van 'n heuningkoek: "Hulle is soeter as heuning, selfs die druppels van 'n heuningkoek." Die soet smaak van die Skrif moet in ons mond talm en ons na meer laat verlang. Die profete het hierdie sentiment oor goddelike openbaring beaam.
Meditasie oor God se Woord stel dit in staat om ons innerlike wese te betree en 'n uitwerking op ons lewens te hê, en die heuningagtige soetheid daarvan maak dit 'n plesier om dit te doen. Psalm 107 is die enigste gedeelte of hoofstuk in God se woord wat presies dieselfde frase vier keer bevat (Ps 107: 8, 15, 21 en 31). "Laat hulle die HERE loof om sy goedertierenheid en om sy wonderdade aan die mensekinders."
Is dit 'n teken?
Sou dit wees dat die ontdekking van die heuning in die kruis, 'n teken is dat ons die Here moet loof vir Sy goedertierenheid en Sy wonderdade aan die mensekinders … dat ons op die vooraand van 'n magtige Herlewing is waarin ons wonderwerke, wonders, tekens en die gawes van die Heilige Gees sal sien?